3 लोकसभा और 8 विधानसभा सीटों पर उपचुनाव टला, कोरोना के कारण EC ने लिया फैसला
निर्वाचन आयोग ने देश में कोविड-19 के मौजूदा हालात को ध्यान में रखते हुए लोकसभा की तीन और विधानसभा की आठ सीटों पर होने वाले उपचुनाव को टालने का फैसला बुधवार को लिया।
नई दिल्ली: निर्वाचन आयोग ने देश में कोविड-19 के मौजूदा हालात को ध्यान में रखते हुए लोकसभा की तीन और विधानसभा की आठ सीटों पर होने वाले उपचुनाव को टालने का फैसला बुधवार को लिया। चुनाव आयोग ने कहा कि महामारी की स्थिति में सुधार होने तक चुनावी प्रक्रिया शुरू करना उचित नहीं होगा। आयोग ने कहा कि लोकसभा की तीन सीटें दादरा नगर हवेली, खंडवा (मध्य प्रदेश) और मंडी (हिमाचल प्रदेश) रिक्त हैं। वहीं, विधानसभा की आठ सीटें कालका और ऐलनाबाद (हरियाणा), वल्लभनगर (राजस्थान), सिंगड़ी (कर्नाटक), राजबाला और मावरिनक्नेंग (मेघालय), फतेहपुर (हिमाचल प्रदेश) और बडवेल (आंध प्रदेश) खाली हैं। आयोग ने अभी तक स्थगित उपचुनावों के लिए कार्यक्रम की घोषणा नहीं की है। आयोग ने कहा कि कुछ और भी सीटें खाली हैं जिनके लिए रिपोर्ट और अधिसूचना का इंतजार है। गौरतलब है कि हाल ही में दो मई को मतगणना के बाद पांच राज्यों- बंगाल, तमिलनाडु, असम, केरल और पुडुचेरी के चुनाव संपन्न हुए हैं।देश में एक दिन में कोविड-19 से रिकॉर्ड 3,780 लोगों की मौत के बाद इस बीमारी से जान गंवाने वालों की संख्या 2,26,188 हो गई है जबकि एक दिन में संक्रमण के 3,82,315 नये मामले सामने आए हैं। केंद्रीय स्वास्थ्य मंत्रालय ने बताया कि इन नये मामलों के बाद कोविड-19 के कुल मामले बढ़कर 2,06,65,148 हो गए हैं। लगातार बढ़ते मामलों के बाद देश में उपचाराधीन मरीजों की संख्या 34,87,229 हो गई है जो संक्रमण के कुल मामलों का 16.87 प्रतिशत है जबकि कोविड-19 से स्वस्थ होने की राष्ट्रीय दर 82.03 प्रतिशत दर्ज की गई है। सुबह आठ बजे तक के आंकड़ों के मुताबिक बीमारी से स्वस्थ होने वाले लोगों की संख्या 1,69,51,731 हो गई है जबकि बीमारी से मृत्यु दर घटकर 1.09 प्रतिशत हो गई है। मौत के नये मामलों में, सर्वाधिक 891 मौत महाराष्ट्र में, उत्तर प्रदेश में 351, दिल्ली में 338, कर्नाटक में 288, छत्तीसगढ़ में 210, पंजाब में 173, राजस्थान में 154, हरियाणा में 153, तमिलनाडु में 144, झारखंड में 132, गुजरात में 131, पश्चिम बंगाल में 107 और बिहार में 105 लोगों की मौत हो गई। देश में अबतक हुई कुल 2,26,188 मौत में से 71,742 महाराष्ट्र में, 17,752 दिल्ली में, 16,538 लोगों की कर्नाटक में, 14,612 की तमिलनाडु में, 13,798 उत्तर प्रदेश में, 11,774 लोगों की पश्चिम बंगाल में, 9,645 की पंजाब में, 9,645 लोगों की पंजाब में और 9,485 की छत्तीसगढ़ में मौत हुई है।भारतीय चिकित्सा अनुसंधान परिषद (आईसीएमआर) के मुताबिक, एक मई तक 29,48,52,078 नमूनों की जांच की गई है जिनमें से 15,41,299 नमूनों की मंगलवार को जांच की गई।